31995R2230
L 225/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2230/95 AL COMISIEI
din 21 septembrie 1995
de modificare a Regulamentului (CE) nr. 933/94 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 95/36/CE a Comisiei (2),
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru menționat la articolul 8 alineatul (2) din Directiva 91/414/CEE a Consiliului cu privire la punerea în circulație a produselor fitosanitare (3), astfel cum a fost modificat ultima dată prin Regulamentul (CE) nr. 491/95 (4), în special articolul 5 alineatul (2) și articolul 6 alineatul (5),
întrucât Regulamentul (CE) nr. 933/94 al Comisiei (5), astfel cum a fost modificat ultima dată prin Regulamentul (CE) nr. 491/95, stabilește lista de substanțe active din produsele fitosanitare și desemnează statele membre raportoare pentru aplicarea Regulamentului (CEE) nr. 3600/92;
întrucât Regulamentul (CE) nr. 491/95 a modificat regulamentele (CE) nr. 3600/92 și (CE) nr. 933/94 pentru a se ține seama de eventualul impact al aderării Austriei, Finlandei și Suediei și pentru a se prevedea integrarea autorităților desemnate și a producătorilor (inclusiv a importatorilor de substanțe active fabricate în afara Comunității) din aceste trei state membre în primul program de lucru menționat la articolul 8 alineatul (2) din Directiva 91/414/CEE; întrucât este necesară stabilirea unui nou termen de depunere a dosarelor pentru producătorii care au trimis o notificare în conformitate cu dispozițiile articolului 4 alineatul (1a) din Regulamentul (CEE) nr. 3600/92;
întrucât, prin aplicarea articolului 6 alineatele (4) și (5) din Regulamentul (CEE) nr. 3600/92, trebuie stabilit un nou termen pentru depunerea dosarelor privitoare la substanțele active, în baza motivelor comunicate Comisiei de către statele membre raportoare în cazurile în care s-a demonstrat că întârzierea se datorează eforturilor depuse în vederea prezentării de dosare colective sau desemnării unui nou stat membru raportor sau unui caz de forță majoră;
întrucât măsurile prevăzute în prezentul regulament sunt în conformitate cu avizul Comitetului fitosanitar permanent,
ADOPTĂ PREZENTUL REGULAMENT:
Articolul 1
Regulamentul (CE) nr. 933/94 se modifică după cum urmează:
1.
La articolul 1 se inserează alineatul (3a) de mai jos:
„(3a) Producătorii stabiliți în Austria, Finlanda și Suedia, care au prezentat la timp o notificare în conformitate cu articolul 4 alineatul (1a) din Regulamentul (CEE) nr. 3600/92 figurează în anexa Ia la prezentul regulament sub forma unui cod din trei litere în dreptul respectivei substanțe active. Pentru fiecare identificare codificată la anexa IIa la prezentul regulament se indică numele și adresa fiecărui producător.”
2.
Articolul 2 se înlocuiește cu textul de mai jos:
„Articolul 2
(1) Data limită de depunere la statul membru raportor a dosarelor și informațiilor menționate la articolul 5 alineatul (4) liniuța a treia din Regulamentul (CEE) nr. 3600/92 se stabilește la 30 aprilie 1995.
(2) Data limită vizată la alineatul (1) se amână pentru 31 octombrie 1995 pentru autorii notificărilor menționate în anexa I, alții decât cei care au informat statul membru raportor și Comisia că s-au retras din programul de lucru în conformitate cu articolul 5 alineatul (6) primul paragraf din Regulamentul (CEE) nr. 3600/92, pentru următoarele substanțe active:
Alaclor
Amitraz
Bromoxinil
Carbendazim
Clorotalonil
Clorpirifos
Clorotoluron
Cipermetrin
2,4-D
Deltametrin
Desmedifam
Endosulfan
Etofumesat
Fenmedifam
Fentin acetat
Fentin hidroxid
Fenvalerat
Glifosat
Ioxinil
Isoproturon
Lindan
Linuron
Mancozeb
MCPA
Mecoprop
Mecoprop-P
Metalaxil
Metamidofos
Metsulfuron
Paraquat
Paration-metil
Pendimetalin
Permetrin
Propizamid
Simazin
Tiofanat-metil
Tiram
Zineb
Ziram
(3) Data limită prevăzută la alineatul (1) se amână pentru 30 aprilie 1996 pentru autorii notificărilor stabiliți în Austria, Finlanda și Suedia și menționați în anexa Ia.”
3.
Anexele Ia si IIa sunt inserate, astfel cum este indicat în anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 septembrie 1995